Rasmus Stoklund (S), 2024-10-22:
Jeg må hellere for en god ordens skyld starte med at sige, at jeg gerne vil vende tilbage med et skriftligt svar, så vi er sikre på, at jeg får svaret så fyldestgørende som muligt.
Til gengæld vil personen ikke få en regning for det, fordi den omkostning så vil blive båret af det offentlige.
Men det vil jo være undtagelsen, og det er noget, som er meget sjældent.
Jeg er ikke klar over, om der har været eksempler på det hidtil, men det er noget, der meget, meget sjældent vil være aktuelt.
Tak, formand.
Jeg vil gerne indlede med at takke Folketinget for den positive modtagelse af lovforslaget.
Jeg vil også gerne starte med kort at svare på et spørgsmål, der blev rejst af hr. Preben Bang Henriksen lidt tidligere.
Jeg vender tilbage med et mere præcist skriftligt svar, men kort sagt var det, hr. Preben Bang Henriksen spurgte til, om man risikerer at blive tildelt, hvad der svarer til en ekstra bøde, ved at myndighederne pålægger en at skulle have en forsvarer.
Hvis man bliver pålagt at have en forsvarer, vil det være på det offentliges regning, men samtidig vil det være helt undtagelsesvis, da der ikke er nogen praksis for det.
Derudover skal vi vende tilbage med et skriftligt svar på det spørgsmål, som hr. Frederik Bloch Münster rejste, og som jeg ikke forstod helt i detaljen, men det kan vi prøve at vende tilbage til i udvalgsbehandlingen.
Derudover vil jeg sige, at jeg er glad for den positive modtagelse af det her lovforslag, som handler om at sætte borgeres og virksomheders retssikkerhed i centrum.
Når Skatteforvaltningen i dag behandler en sag om strafansvar for overtrædelse af skatte- eller afgiftslovgivningen, kan den borger, sagen drejer sig om, anmode Skatteforvaltningen om at få beskikket en forsvarer.
Om der så skal beskikkes borgeren en forsvarer, er herefter ene og alene op til domstolene at beslutte.
Den her mulighed for at få beskikket en forsvarer i sager, der bliver behandlet i Skatteforvaltningen, blev indført tilbage i 1980'erne med forsvarerbistandsloven.
Loven blev til på baggrund af en debat om retssikkerhed – et emne, der jo stadig er aktuelt.
Vi har nu gennemgået forsvarerbistandsloven for at se, om der er steder, hvor vi med nutidens øjne kan skærpe retssikkerheden, og med lovforslaget tager vi noget af det, der er godt, og gør det endnu bedre til gavn for både borgere og virksomheder.
Jeg vil gå lidt nærmere ind i tre konkrete elementer i lovforslaget, som styrker retssikkerheden.
Som jeg nævnte før, er det sådan i dag, at hvis en borger anses for at have overtrådt skatte- eller afgiftslovgivningen, kan borgeren anmode Skatteforvaltningen om at få beskikket en forsvarer.
Skatteforvaltningen sender anmodningen videre til retten, og det er retten, der beslutter, om der skal beskikkes en forsvarer.
Hvis det derimod er en virksomhed, en såkaldt juridisk person, der er sigtet i sagen hos Skatteforvaltningen, er der efter de gældende regler ikke mulighed for at få beskikket en forsvarer.
Især for små og mellemstore virksomheder kan en skattesag være krævende.
Med lovforslaget skal der kort sagt også være mulighed for at kunne få beskikket en forsvarer, når den sigtede i sagen er en virksomhed.
Under den gældende lov er overtrædelse af toldlovgivningen udtrykkelig undtaget.
Det betyder, at hvis en bødesag handler om overtrædelse af toldloven, har borgeren ikke mulighed for at kunne få beskikket en forsvarer under Skatteforvaltningens behandling af sagen.
Om der i den konkrete sag så skal beskikkes en forsvarer, vil skulle afgøres af retten ligesom i andre sager.
Endelig vil jeg fremhæve et tredje element.
Det handler om, at vi nu i lovforslaget fastslår retten til aktindsigt i Skatteforvaltningens materiale for dem, der ikke har nogen forsvarer.
Som det er i dag, kan en borger godt få aktindsigt i det materiale, Skatteforvaltningen har tilvejebragt til brug for den pågældende sag, men reglerne om aktindsigt er spredt i flere forskellige love, og i nogle situationer resulterer deres udformning i en unødig tung arbejdsgang for Skatteforvaltningen.
Med lovforslaget vil vi nu samle rettens aktindsigt i de her sager i én lov.
Det skal først og fremmest komme borgerne og virksomhederne, der ikke har en forsvarer, til gavn.
En sidegevinst er, at det også vil give Skatteforvaltningen mulighed for at strømline sine arbejdsgange i sagerne.
Afslutningsvis vil jeg sige tak for den positive imødekommelse og for de spørgsmål, der bliver rejst.